1. ปัจจัยความเสี่ยง

1. ความเสี่ยงในการประกอบธุรกิจ

บริษัท พึ่งพาลูกค้าหรือผู้จัดจำหน่ายรายใหญ่หรือน้อยราย

บริษัท ฟาร์มกรุงไทย จำกัด ซึ่งเป็นบริษัทย่อย ประกอบธุรกิจผลิตลูกไก่เนื้อและลูกไก่ไข่
เฉพาะลูกไก่เนื้อ บริษัทต้องพึ่งพิงลูกค้ารายใหญ่เพียง 2 ราย คือ บริษัท เอ็มเคเอส ฟาร์ม จำกัด
และ บริษัท กรุงไทยอาหารสัตว์ จำกัด (มหาชน) ในปี 2546 บริษัท เอ็มเคเอส ฟาร์ม จำกัด
และ บริษัท กรุงไทยอาหารสัตว์ จำกัด (มหาชน) มียอดซื้อลูกไก่ในสัดส่วนที่สูงคือ 316.65
ล้านบาท หรือ ประมาณร้อยละ 4.16 ของรายได้รวมตามงบการเงินรวม และ 147.40 ล้านบาท
หรือคิดเป็นร้อยละ 1.94 ของรายได้รวมตามงบการเงินตามลำดับ
หากบริษัทต้องสูญเสียลูกค้าสองรายนี้ จะมีผลต่อรายได้ของบริษัท
ถ้าบริษัทไม่สามารถหาลูกค้ามาทดแทนได้ อาจมีผลต่อความอยู่รอดของบริษัท อย่างไรก็ตาม
บริษัทคาดว่าคงไม่มีปัญหากับลูกค้าทั้ง 2 ราย เนื่องจากบริษัทมีความสัมพันธ์ที่ดีกับลูกค้ามาโดยตลอด
และผู้ถือหุ้นรายใหญ่ทั้ง 2 รายนี้ เป็นผู้ถือหุ้นกลุ่มเดียวกัน

บริษัท เอ็มเคเอส ฟาร์ม จำกัด ซึ่งเป็นบริษัทย่อย ประกอบธุรกิจเลี้ยงไก่เนื้อ
บริษัทพึ่งพิงลูกค้ารายใหญ่เพียงรายเดียว คือ บริษัท จีเอฟพีที จำกัด (มหาชน)
ซึ่งมียอดสั่งซื้อสินค้าในสัดส่วนที่สูง ในปี 2546 นี้ มียอดซื้อสินค้าประมาณ 2,752.76 ล้านบาท
คิดเป็นร้อยละ 36.17 ของรายได้รวมตามงบการเงินรวม หากบริษัท
ต้องสูญเสียลูกค้ารายนี้จะมีผลต่อรายได้ของบริษัท ถ้าบริษัทไม่สามารถหาลูกค้ามาทดแทนได้
อาจมีผลต่อความอยู่รอดของบริษัท อย่างไรก็ตาม บริษัทคาดว่าคงไม่มีปัญหากับลูกค้ารายนี้
เนื่องจากลูกค้ารายนี้เป็นบริษัทแม่ ซึ่งมีผู้บริหารกลุ่มเดียวกัน

บริษัท กรุงไทยอาหารสัตว์ จำกัด (มหาชน) ซึ่งเป็นบริษัทย่อย ประกอบธุรกิจผลิตอาหารสัตว์
ในส่วนของอาหารไก่ บริษัทพึ่งพิงลูกค้ารายใหญ่ ซึ่งเป็นบริษัทที่เกี่ยวข้องกันคือ บริษัท เอ็มเคเอส
ฟาร์ม จำกัด และ บริษัท ฟาร์มกรุงไทย จำกัด ในปีที่ผ่านมานี้ บริษัท เอ็มเคเอส ฟาร์ม จำกัด
มียอดสั่งซื้ออาหารไก่ เป็นจำนวนเงิน 1,589.93 ล้านบาท หรือคิดเป็นร้อยละ 20.89
ของรายได้รวมตามงบการเงินรวม และมียอดสั่งซื้อจากบริษัท ฟาร์มกรุงไทย จำกัด เป็นจำนวนเงิน
358.76 ล้านบาท หรือประมาณ 4.71 ของรายได้รวมตามงบการเงินรวม
หากบริษัทต้องสูญเสียลูกค้า 2 รายนี้ จะมีผลต่อรายได้ของบริษัท
ถ้าบริษัทไม่สามารถหาลูกค้ามาทดแทนได้ อย่างไรก็ตาม บริษัทคาดว่าคงไม่มีปัญหากับลูกค้าทั้ง 2
รายนี้ เนื่องจากผู้ถือหุ้นรายใหญ่เป็นผู้ถือหุ้นรายเดียวกัน

บริษัท จีเอฟ ฟูดส์ จำกัด ซึ่งเป็นบริษัทย่อย ประกอบธุรกิจผลิตและจำหน่ายอาหารแปรรูป
บริษัทต้องสั่งซื้อเนื้อไก่เพื่อนำมาผลิตไส้กรอก บริษัทต้องพึ่งพาผู้จัดจำหน่ายเพียงรายเดียว คือ บริษัท
จีเอฟพีที จำกัด (มหาชน) ซึ่งเป็นบริษัทแม่ ยอดสั่งซื้อเนื้อไก่คิดเป็นมูลค่า 30.43 ล้านบาท
หากบริษัทต้องสูญเสียผู้จัดจำหน่ายรายนี้ จะมีผลกระทบต่อต้นทุนของบริษัท อย่างไรก็ดี
บริษัทคาดว่าคงไม่มีปัญหากับผู้จัดจำหน่ายรายนี้ เนื่องจากผู้จัดจำหน่ายรายนี้เป็นบริษัทแม่
และผู้ถือหุ้นรายใหญ่ของทั้ง 2 บริษัท เป็นผู้ถือหุ้นรายเดียวกัน

บริษัทพึ่งพิงตลาดสินค้าที่มีข้อจำกัด

ปัจจุบันบริษัทขายผลิตภัณฑ์เนื้อไก่ ซึ่งมีมูลค่ารวมประมาณ 786.40 ล้านบาท หรือคิดเป็นร้อยละ
10.33 ของรายได้รวมตามงบการเงินรวมของบริษัทซึ่งขายให้กับประเทศญี่ปุ่นและประมาณ 676.77
ล้านบาท หรือประมาณร้อยละ 8.89
ของรายได้รวมตามงบการเงินรวมของบริษัทขายให้กับประเทศในกลุ่มสหภาพยุโรป
จากการพึ่งพิงตลาดของประเทศญี่ปุ่นและประเทศในกลุ่มสหภาพยุโรปในสัดส่วนที่สูงนี้เอง
ทำให้การดำเนินธุรกิจของบริษัทอาจได้รับผลกระทบจากการเปลี่ยนแปลงนโยบายทางการค้าของกลุ่มประเทศดังกล่าว
เช่น การเพิ่มอัตราภาษีขาเข้า การเพิ่มมาตรการด้านสุขอนามัย
รวมทั้งการกำหนดมาตรฐานการนำเข้าให้สูงขึ้น การเปลี่ยนแปลงปัจจัยดังกล่าว
อาจมีผลกระทบต่อต้นทุนการผลิต
ยอดขายสินค้าและความสามารถในการทำกำไรในอนาคตของบริษัทอย่างมีนัยสำคัญ
การที่จะเปิดตลาดใหม่หรือขยายตลาดไปยังประเทศอื่น อาจไม่สามารถกระทำได้ง่าย
หรืออาจจะต้องใช้ระยะเวลานาน เนื่องจากแต่ละประเทศกำหนดมาตรฐานการนำเข้าต่างกัน

2. ความเสี่ยงเกี่ยวกับการผลิต

วัตถุดิบมีราคาผันแปรไปตามราคาซื้อขายของตลาดโลก

บริษัทย่อยซึ่งประกอบธุรกิจด้านผลิตอาหารสัตว์ ต้องพึ่งพิงการนำเข้าวัตถุดิบอาหารสัตว์บางรายการ
เช่น ข้าวโพด กากถั่วเหลือง และพรีมิกซ์ เป็นต้น
ทั้งนี้ราคาวัตถุดิบมีความผันแปรไปตามราคาซื้อขายในตลาดโลก
รวมทั้งความผันผวนของอัตราแลกเปลี่ยนเงินตราต่างประเทศ ในขณะเดียวกัน
บริษัทไม่อาจจะผลักภาระค่าใช้จ่ายดังกล่าวให้กับผู้บริโภคได้ทันทีทันใด
เนื่องจากการปรับราคาขายอาหารสัตว์จะต้องได้รับการอนุมัติจากกรมการค้าภายใน
ดังนั้นความผันผวนของราคาวัตถุดิบอาหารสัตว์มีผลกระทบอย่างมากต่อต้นทุนการผลิตของบริษัท
อย่างไรก็ดีบริษัทได้มีการวางแผนและควบคุมปริมาณสินค้าและวัตถุดิบคงคลังให้มีปริมาณที่เหมาะสมที่จะไม่ส่งผลกระทบต่อกระบวนการผลิต

3. ความเสี่ยงด้านการบริหารและการจัดการ

บริษัทมีผู้ถือหุ้นรายใหญ่ถือหุ้นมากกว่าร้อยละ 50

ณ. วันที่ 31 ธันวาคม 2546 กลุ่มตระกูลศิริมงคลเกษม ถือหุ้นในบริษัทคิดเป็นร้อยละ 56.98
ของจำนวนหุ้นที่จำหน่ายได้แล้วทั้งหมดของบริษัท
จึงทำให้กลุ่มศิริมงคลเกษมสามารถควบคุมมติที่ประชุมผู้ถือหุ้นได้เกือบทั้งหมด
ไม่ว่าจะเป็นเรื่องการแต่งตั้งกรรมการหรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้นผู้ถือหุ้นรายอื่นจึงไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

4. ความเสี่ยงด้านการเงิน

ณ. วันที่ 31 ธันวาคม 2546 บริษัท จีเอฟพีที จำกัด (มหาชน)
และบริษัทย่อยไม่มีเงินกู้ยืมที่เป็นสกุลเงินตราต่างประเทศ
ดังนั้นจึงไม่มีความเสี่ยงด้านการบริหารการเงิน
อย่างไรก็ตามบริษัทมีความเสี่ยงด้านอัตราแลกเปลี่ยนที่เกิดจากการมีรายได้จากการขายต่างประเทศเป็นเงินตราต่างประเทศโดย
ณ วันที่ 31 ธันวาคม 2546 บริษัทฯ มีสินทรัพย์ที่เป็นเงินตราต่างประเทศ จำนวน 1.76
ล้านเหรียญดอลลาร์สหรัฐ ซึ่งบริษัทฯ
ได้ป้องกันความเสี่ยงดังกล่าวโดยการทำสัญญาซื้อ-ขายเงินตราต่างประเทศล่วงหน้า ณ วันที่ 31
ธันวาคม 2546 บริษัทฯ ได้ทำสัญญาซื้อขายเงินตราต่างประเทศล่วงหน้าจำนวน 4.99
ล้านเหรียญดอลล่าร์สหรัฐ
โดยมีมูลค่าสินทรัพย์ตามสัญญาซื้อ-ขายเงินตราต่างประเทศล่วงหน้าเป็นจำนวนเงิน 198.04
ล้านบาท และมีมูลค่ายุติธรรมของสินทรัพย์ตามสัญญาซื้อ-ขายเงินต่างประเทศ 197.69 ล้านบาท

5. ความเสี่ยงเกี่ยวกับการเสนอขายหลักทรัพย์

-ไม่มี-